I tre uger har Ikea tilbudt at give kunderne lidt penge for deres brugte Ikea-møbler, som de ikke længere har brug for. Ikea håber nemlig, at møblerne kan få nyt liv. Og det har været en succes i Aalborg. På tre uger er 400 brugt møbler kommet ind i varehuset og har fået nyt liv. - Opbakningen er rigtig god. Vi har udvidet vores lagerkapacitet med en container udenfor og så er der møbler fra gulv til loft i afdelingen, fortæller Lykke Hove, der er Activity Manager hos Ikea. En af dem, der har afleveret møbler, er Camilla Hedegaard Madsen fra Hals. Hun har netop afleveret et par kommoder, som hun ikke længere har plads til efter hun er flyttet. - Det er bare nemt at køre herud med det hele, og vi kommer også selv herude meget, siger hun. Kunne score omsætning på gode tilbud I det fleste butikker er der lige nu en masse tilbud. Der er nemlig 'Black Week' op til Black Firday på fredag, og det er for mange forretninger en af de helt store handelsuger og dage. I stedet sælger Ikea genbrug. - Black Friday er ikke noget Ikea kører med. Det er en global ting, og en forbrugerfest. Vi ved, alle vi har en omverden med knappe ressourcer, i stedet laver vi et modspark til det; inspirerer til en bæredygtig og cirkulær hverdag og forbrug, siger Lykke Hove. Er det ikke bare en lille gimmick, så man kan score billige point fra kunderne? -	Man kan sige, at vi også kunne score god omsætning, hvis vi lavede nogle gode tilbud, men vi synes også, vi har et ansvar for at præge forbrugeren i den detailverden, vi også er i lige nu, siger hun.

Referat:
Mens forbrugsfesten er i gang, er der genbrugsmøbler fra gulv til loft hos Ikea Aalborg.